Bratislava 28. júna (TASR) – Rezort práce prijíma opozičnú výzvu na diskusiu o ústavnom riešení dôchodkového systému. Ako však na dnešnom brífingu avizoval štátny tajomník ministerstva Jozef Burian (Smer-SD), opozičné strany musia prísť s reálnymi návrhmi, ktoré celý systém posunú dopredu.
"Myslím, že potom určite budeme za. Diskutovať o tom, aby sme našli nejaké ústavné riešenie je dobré," konštatoval. Dodal, že nájsť takéto riešenie je vhodné pre stabilitu – najmä z pohľadu občanov, aby mali možnosť si vopred plánovať svoju budúcnosť v dôchodkovom veku.
Opozičné strany SDKÚ-DS, SaS, Most-Híd a KDH dnes vyzvali vládu Roberta Fica (Smer-SD) na takúto spoluprácu. Ponúkajú jej tak dohodu na zmenách v prvom dôchodkovom pilieri, ktoré by mohli následne parlamentom prejsť v rámci ústavného zákona. Vládu vyzývajú na zodpovedný prístup a celospoločenskú zhodu.